**Razpoložljivost e-storitev za aktivno staranje**

**Maks Vreča**, univ.dipl. ekonomist

Maks.Vreca@gmail.com

Pri mreženju za aktivno staranje gre za naslednje: dostop do spletnih portalov z namenom, da bi sebi ali bližnjim pomagali pri urejanju zadev; ohranjanje kompetenc in njihovo razvijanje za obvladovanje novih izzivov staranja, ter za omogočanje socialnega povezovanja.

Mreženje pa za mnoge še ni sestavina vsakodnevnega urejanja zadev. Uporaba e-storitev je namreč odvisna na eni strani od našega obvladovanja veščin uporabe sodobnih informacijsko-komunikacijskih tehnologij - IKT in poznavanja področja storitev, na drugi strani pa od razvitosti e-ponudbe storitev in načina/poti možnega dostopa do slednjih.

V Sloveniji imamo nekaj resnih problemov, ki ovirajo večjo uveljavitev mreženja za aktivno staranje. Prvič, delež starejših prebivalcev je velik, med njimi pa je relativno majhen delež tistih, ki so vešči uporabe interneta. Drugič, urejanju problematike starejših, vključno z razvijanjem osnov za intenzivnejše mreženje starejših, se pristopa sektorsko glede na organiziranost državnih organov in ne s stališča, kaj to pomeni za angažiranje potencialov starejših in njihovo aktivno staranje. Tretjič, ni državnega organa, ki bi se celovito posvečal problematiki starejših in strokovno utemeljeno pripravljal gradiva in ukrepe za aktivno staranje, vključno z razvijanjem njihovih kompetenc.

 Spletni portali za mreženje starejših v Sloveniji so nekako odraz splošnega gledanja na starejšo generacijo. Večina uveljavljenih portalov za starejše je rezultat zavedanja oz. potrebe po samoorganiziranju in je namenjena predstavitvi aktivnosti društev, svetovanju, informacijam za starejše iz raznih področij in ponudbi storitev, ter mreženju do ponudnikov storitev, vključno državnih organov. Ni portalov državnih organov (republike, mest in občin), ki bi celovito odražali ponudbo pomoči, svetovanj in storitev za starejše v določenem okolju. Izjema sta poskusa s portalom Ljubljane in Kamnika.

Spletni portal *EU Network for Inclusion of Seniors and Active Aging*, <http://www.eseniors.eu/our_network.php> omogoča vpogled v širše dojemanje pomena mreženja za starejše.

Za pospešitev večje vključenosti starejših je najprej nujna sprememba družbenega gledanja na starejše. Primer tega je program province Ontario, Canada *Aging with Confidence: Ontarios Action Plan for Seniors*, <https://www.ontario.ca/page/aging-confidence-ontario-action-plan-seniors> . Zavedanje, da je za oblikovanje politike za zadeve starejših in generacijska vprašanja nujen celovit strokovni pristop kaže predstavitev Švice že iz leta 2010: [www.incompany.kz/pdf/Switzerland/ch2010](http://www.incompany.kz/pdf/Switzerland/ch2010).

Primer dobre prakse pri spodbujanju e-Inclusion je n.pr. v Nemčiji nagradno tekmovanje *Goldener Internet Preis - Digital aktiv im Alter*, [*www.goldener-internetpreis.de/wettbewerb*](http://www.goldener-internetpreis.de/wettbewerb)*.* V Nemčiji spodbujajo e-učenje starejših in imajo v ta namen različne platforme n.pr.[*www.senioren-lernen-online.de*](http://www.senioren-lernen-online.de)*.* Podobno v Avstriji spodbujajo izvajanje e-učenja po programu *Werde Digital,* <https://www.werdedigital.at>*.* V povezavi s projekti EU (Erazmus+ in Digital4Adults) so njihove univerze angažirane na razvoju novih metod e-učenja in pridobivanja kompetenc. Zbirka programskih orodij za učenje (Caselets) za pridobivanje kompetenc je dostopna na platformi <https://imoox.at/mooc>. Najbolj prizadevnim udeležencem vsakoletnih seminarjev v živo prek spleta (Webinar) za razvijane Caselets podeljujejo naslov: *Digital Champion Austria*.

Poučen je tudi primer zasnove internetnih portalov za predstavitev združenih občin in dogajanja v občinah v Nemčiji po projektu *DigitaleDorfer,* ki ga je sprožila vlada pokrajine Rheinland-Pfalz, izvedel pa Frauenhofer IESE, [www.digitale-doerfer.de/event/vortrag-digital-vernetzt-im-alter](http://www.digitale-doerfer.de/event/vortrag-digital-vernetzt-im-alter)*.* Podoben projekt je ista softverska hiša izvedla tudi z deželo Bavarska: [www.digitales-dorf.bayern/index.php/die-modelldoerfer](http://www.digitales-dorf.bayern/index.php/die-modelldoerfer).

Ob obilici dobrih rešitev, ki jih je mogoče najti z mreženjem po svetovnem spletu, se mi postavlja vprašanje, kaj je za storiti v naših razmerah? Mislim, da je treba narediti za širše uveljavljanje mreženja dvoje:

Čim več usposabljanja v veščinah uporabe interneta. Gre za vključevanje čim širšega kroga starejših v izobraževanje, še bolj pa za razvijanje e-učenja in drugih pristopov, ki so namenjeni hkratnemu širjenju kompetenc. Pri tem je pomembno tudi promoviranje institucij in zaslužnih posameznikov, kot to že poskušajo pri SIMBIOZA GENESIS, socialno podjetje, Ljubljana s podelitvijo naslova *Simbioza šola*.

Konceptualni zasnovi spletnih portalov za mesto, občino ali regionalno skupnost občin bi kazalo nameniti pozornost in več strokovne pomoči. K temu kaže po izkušnjah iz tujine pritegniti tudi visokošolske institucije. Gre za pripravo vzorčnih rešitev, ki so/bodo zasnovane s stališča, kaj občan pričakuje. Portali naj bi omogočali dostope do storitev posameznih organov, obveščanje o dogajanju v regionalni skupnosti, informiranje o prireditvah, in omogočale mreženje do ponudnikov storitev in institucij, pomembnih za urejanje problemov, ki jih imajo prebivalci regionalne enote.